TARYBOS SPRENDIMAS
2007 m. gruodžio 10 d.
dėl Europos bendrijos ir Baltarusijos Respublikos susitarimo, sudaryto pasikeičiant laiškais, iš dalies keičiančio Europos bendrijos ir Baltarusijos Respublikos susitarimą dėl prekybos tekstilės gaminiais, pasirašymo ir laikino taikymo
(2007/861/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, kartu su 300 straipsnio 2 pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Komisija Bendrijos vardu susiderėjo dėl susitarimo, sudaryto pasikeičiant laiškais, kuriuo vieneriems metams siekiama pratęsti esamo dvišalio susitarimo dėl prekybos tekstilės gaminiais su Baltarusijos Respublika ir jo protokolų galiojimą ir atlikti kelis kiekybinių normų patikslinimus.
(2)
Susitarimas, sudarytas pasikeičiant laiškais, turėtų būti laikinai taikomas nuo 2008 m. sausio 1 d., kol bus atliktos jo sudarymui būtinos procedūros, jeigu jį Baltarusijos Respublika taip pat laikinai taikys.
(3)
Susitarimas, sudarytas pasikeičiant laiškais, turėtų būti pasirašytas Bendrijos vardu,
NUSPRENDĖ:
1 straipsnis
Kadangi susitarimas gali būti sudarytas vėliau, Tarybos Pirmininkas įgaliojamas paskirti asmenį (-is), kurie turi įgaliojimus Bendrijos vardu pasirašyti Europos bendrijos ir Baltarusijos Respublikos susitarimą, sudarytą pasikeičiant laiškais, iš dalies keičiantį Europos bendrijos ir Baltarusijos Respublikos susitarimą dėl prekybos tekstilės gaminiais.
2 straipsnis
Laikantis abipusiškumo principo, susitarimas, sudarytas pasikeičiant laiškais, laikinai taikomas nuo 2008 m. sausio 1 d., kol bus formaliai sudarytas.
Susitarimo pasikeičiant laiškais tekstas pridedamas prie šio sprendimo.
3 straipsnis
1. Jeigu Baltarusijos Respublika nesilaikys pridedamo susitarimo, sudaryto pasikeičiant laiškais, 2.4 punkto, 2008 m. kvota bus sumažinta iki 2007 m. taikytų dydžių.
2. Sprendimas įgyvendinti 1 dalį priimamas laikantis procedūrų, nurodytų 1993 m. spalio 12 d. Tarybos reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1) 17 straipsnyje.
4 straipsnis
Šis sprendimas skelbiamas Europos Sąjungos oficialiajame leidinyje.
Jis įsigalioja kitą dieną po jo paskelbimo Oficialiajame leidinyje.
Priimta Briuselyje, 2007 m. gruodžio 10 d.